Aiotko muuntaa vanhan autosi käymään etanolilla? Mieti vielä. VTT:n Professori varoittaa turvallisuusriskistä.

Asiantuntijat ovat tyytymättömiä hallituksen ideointiin päästöjen vähentämiseksi.

Sähköautot auttavat vähentämään päästöjä verraten vähän.

Suhtautuminen biopolttoaineeseen aiheuttaa myös erimielisyyttä.

Sähköautojen määrää Suomessa halutaan lisätä tuntuvasti. TEEMU GRANSTRÖM

Eduskunnan valiokuntien kuulemat asiantuntijat arvostelevat hallituksen esitystä autoilun päästövähennyksistä.

Teknologian tutkimuskeskuksen VTT:n tutkimusprofessori Nils-Olof Nylund moittii talousvaliokunnalle sähköautojen hankintatukea. Hänen mielestään hankintatukia kannattaa miettiä vasta siinä vaiheessa, kun sähköautojen hinnat ovat laskeneet ja toimintamatkat ovat pidentyneet.

Hallitus esittää, että valtio ryhtyy ensi vuonna maksamaan hankintatukea uuden täyssähköauton ostajalle. Kertatuki on 2 000 euroa.

Kalliimmat luksusautot on rajattu tuesta ulos. Valtio maksaa tukea enintään 50 000 euroa maksavasta sähköautosta.

Liikenteen turvallisuusviraston Trafin ylläpitämässä Autovertaamo-nettipalvelussa on tällä hetkellä 34 henkilöautomallia, jotka täyttävät tuen ehdot. Niitä valmistavat Nissan, Smart, Volkswagen, BMW, Huyndai ja Toyota.

Ehdot rajaavat ulos edellisen tukikauden suosikin eli amerikkalaisen Teslan, sillä sen lähtöhinta on noin 85 000 euroa.

Hallituksen tavoitteena on, että liikenteessä on vuoteen 2030 mennessä vähintään 250 000 sähköautoa. Nylundin mukaan neljännesmiljoona sähköautoa alentaa tieliikenteen hiilidioksidipäästöjä vain noin viisi prosenttia.

- Jos siis koko päästövähennystavoite pitäisi saavuttaa sähköhenkilöautoilla, Suomessa pitäisi olla suurusluokkaisesti 2,5 miljoonaa sähköautoa vuonna 2030. Normaalin automyynnin ollessa 120 000 - 140 000 autoa vuodessa, tämä ei ole mahdollista, Nylund kirjoittaa lausunnossaan.

Juttu jatkuu kuvan jälkeen.

Valtio ei enää tue rikkaiden luksusautoilua, kuten vielä vuosi sitten. Iltalehti paljasti toukokuussa 2016, että sähköautojen kannustinjärjestelmän tuet valuivat yhteiskunnan hyväosaisille, jotka hankkivat alleen kalliin amerikkalaisen muotiauton, Teslan. Tuki oli enimmillään 500 euroa kuukaudessa eli 6 000 euroa vuodessa. Ensi vuonna saa vain 2 000 euron kertatuen hankkiessaan enintään 50 000 euroa maksavan täyssähköauton. IL

Etanolista metakka?

Nylund moittii hallituksen kaavailemaa tukea vanhojen autojen etanolikonversioihin.

Muutaman sadan euron lisälaitteella ennen vuotta 2007 valmistettuja bensiiniautoja voi muuntaa käyttämään RE85-polttoainetta, jossa on enintään 85 prosenttia etanolia. Kaikki automallit eivät kestä etanolipolttoainetta.

- Muistettakoon tässä yhteydessä, minkälainen metakka autojen kestävyydestä syntyi jo E10 bensiinin käyttöönoton yhteydessä. VTT on jo aikaisemmin nostanut esille etanolikonversioihin liittyvät turvallisuusriskit. Ilman turvallisuushaasteitakin vanhojen autojen konvertointi etanolille jää vaikuttavuudeltaan marginaaliseksi toimenpiteeksi, Nylund kirjoittaa.

Hallitus esittää, että ensi vuonna valtio maksaa 200 euroa, jos auton omistaja muuntaa henkilöauton etanolikäyttöiseksi. Hallitus uskoo, että 4 000 autoa muunnetaan etanolille tukikauden aikana.

Autotuojien yhdistyksen toimitusjohtaja Tero Kallio pitää Nylundin tapaan kyseenalaisena vanhojen autojen muuttamista etanolikäyttöisiksi. Kallion mukaan etanolikäytössä säänneltyjen päästöjen määrä voi kasvaa.

Maahantuojat suhtautuvat nihkeästi bensiiniautojen konvertointiin etanolikäyttöisiksi.

- Ajoneuvotekniset ratkaisut on suunniteltu tietylle laadultaan tarkalleen määritetylle polttoaineelle. Etanoli voi aiheuttaa syöpymistä, kovettumista ja erityyppisiä vaurioita niissä moottorin ja polttoaineen jakelujärjestelmän osissa, joita ei ole suunniteltu etanolikäyttöä varten, Kallio sanoo.

Juttu jatkuu kuvan jälkeen.

Hallitus haluaa, että liikenteen päästöt alenevat 50 prosenttia vuoteen 2030 mennessä vuoden 2005 tasosta. Tavoitteeseen pitäisi päästä näillä tukijärjestelmillä. LIIKENNE- JA VIESTINTÄMINISTERIÖ

Ei rahaa uusiutuville

VTT:n Nylundin mielestä hallituksen kannattaisi harkita uudelleen myös kevyen polttoöljyn biovelvoitetta. Hallitus on määräämässä pakolliseksi biotisleiden lisäämisen rakennusten lämmityspolttoöljyyn. Lämmitysöljyyn pitää lisätä kymmenen prosenttia bionestettä.

Nylundin mielestä se ei ole viisasta. Kevyeen polttoöljyyn lisättävä biokomponentti on pois tieliikenteen biopolttoaineesta, sillä korkealaatuinen biokomponentti ei riitä kaikille käyttäjille.

Korkealuokkaisen ja hyvät palamisominaisuudet moottorissa omaavan uusiutuvan dieselpolttoaineen (HVO) käyttö lämpökattiloissa olisi Nylyndin mielestä haaskuuta, koska HVO:sta hyödynnettäisiin ainoastaan lämpöarvo, ei sen muita hyviä ominaisuuksia.

Myös Suomen ilmastopaneeli varoittaa lämmitysöljyn jatkamisesta biopolttoaineella.

Paneelin mukaan biopolttoaineiden vaatima kotimaisen hakkeen lisäkäyttömäärä ei ole harmiton tilanteessa, jossa Suomen metsät olisivat EU:n päästöjen vähentämisjärjestelmässä päästölähteenä, kirjoittavat ilmastopaneelin jäsenet professorit Jyri Seppälä ja Markku Ollikainen sekä lehtori Ilkka Ratinen.

Heidän mukaansa biopolttoaineiden käytön tavoite nostaa kaikkien puujakeiden hintoja, myös kuitu- ja tukkipuun hintoja lievästi.

Ilmastopaneelin mielestä hallituksen ei pidä antaa rahallisia tukia uusiutuville polttoaineille, vaan verorahoja pitäisi käyttää muun muassa sähköautojen lisäämiseen.

Ilmastopaneeli haluaa nostaa reippaasti sähköautojen määrää. Sähköautoja voisi olla jopa 600 000 eli yli kaksi kertaa enemmän kuin mitä hallitus kaavailee.